SKRIFTLIG FORESPØRGSEL E-3615/00

af Klaus-Heiner Lehne (PPE-DE) til Kommissionen

(22. november 2000)

Om: Dom afsagt af De Europæiske Fællesskabers Domstol i sag C-205/98 om vejafgifter for lastbiler på Brenner-motorvejen

Det Europæiske Fællesskabers Domstol konstaterede den 26.9.2000, at Republikken Østrig med indførelsen hhv. udformningen af vejafgifter for lastbiler på Brenner-motorvejen har overtrådt bestemmelserne i de europæiske traktater m.h.t. forbud mod forskelsbehandling.

Dette rejser følgende spørgsmål:

1. Domstolens afgørelse vedrører udelukkende vejgodstransporten. Hvorvidt har denne dom også konsekvenser for bustransporten via Brenner-motorvejen og for de vejafgifter, der opkræves for bustransporten?

2. I forbindelse med den sidste forhøjelse af afgifterne for bustransporten på Brenner-motorvejen blev der den 1.12.2000 foretaget prisforhøjelser. Denne prisforhøjelse bevirker en fordyrelse af 10-dages-vignetten samt månedsvignetten på 16,27 %, mens årsvignetten bliver 32,56 % dyrere. Anser Kommissionen denne forhøjelse samt forskellene i den procentmæssige forhøjelse for at være rimelige?

3. Anser Kommissionen også denne fremgangsmåde for at være i strid med forbudet mod forskelsbehandling?

4. Hvad agter Kommissionen i givet fald at gøre for at forhindre en overtrædelse af forbudet mod forskelsbehandling?

Svar afgivet på Kommissionens vegne af Loyola de Palacio

(31. januar 2001)

1. Domstolens afgørelse gælder udelukkende godstransport og har ingen følgevirkninger for den bustrafik, der benytter sig af Brenner-motorvejen, eller for de vejafgifter, der opkræves for bustrafikken her.

2. og 3. Mens merværdiafgiften på vejafgifter skal stemme overens med bestemmelserne i det sjette rådsdirektiv om MOMS, nemlig nr. 77/388/EØF, som dette er blevet udlagt af Domstolen i en lang række domme inden for de seneste år(1), findes der ingen fællesskabslovgivning med henblik på at harmonisere vejafgifterne for busser som sådanne. Med disse virkemidler behøver man derfor kun at overholde de grundlæggende principper for Traktaten om oprettelse af De Europæiske Fællesskaber, herunder det generelle krav om ikke-forskelsbehandling på grundlag af nationalt tilhørsforhold. Det fremgår ikke af de informationer, det ærede medlem her er fremkommet med, at der skulle have været tale om nogen sådan

diskrimination. Derudover er der på grundlag af uoverensstemmelserne mellem den procentvise stigning, der er tale om, mellem de 10-dages og månedlige afgiftssatser på den ene side og den årlige afgiftssats på den anden, heller ikke anledning til at nære mistanke om nogen form for indirekte forskelsbehandling. Kommissionen har derfor heller ingen grund til eller noget juridisk grundlag for nogen yderligere efterforskning med hensyn til forhøjelserne eller ulighederne, for så vidt angår den procentvise forhøjelse.

4. Når Kommissionen skønner, at en medlemsstat ikke fuldt ud har efterkommet gennemførelsen af sine forpligtelser i henhold til Traktaten om oprettelse af De Europæiske Fællesskaber (EF-traktaten), følger der automatisk den procedure, der er nærmere defineret i selve EF-traktaten (artikel 226 og 228 (fhv. artikel 169 og 171)) med henblik på dette formål.

(1) Domme af 12.9.2000, sag nr. C-276/97 og fire andre, Kommissionen mod Frankrig og fire andre medlemsstater, samt dom af 18.1.2001, sag nr. C-83/99, Kommissionen mod Spanien, (endnu ikke offentliggjort i SDA (ECR/RJC)). .